P6_TA(2005)0298

Kόσμος χωρίς νάρκες

Ψήφισμα του Ευρωπαϊκού Κοινοβουλίου σχετικά με την εξάλειψη των ναρκών από τον κόσμο

Το Ευρωπαϊκό Κοινοβούλιο,

- έχοντας υπόψη και επιβεβαιώνοντας παλαιότερα ψηφίσματά του σχετικά με νάρκες ξηράς, πυρομαχικά διασποράς και μη εκραγέντες εκρηκτικούς μηχανισμούς,

- έχοντας υπόψη τη Στρατηγική Δράσης της ΕΕ για τις Νάρκες 2005-2007,

- έχοντας υπόψη την έκθεση της ad hoc αντιπροσωπείας του Ευρωπαϊκού Κοινοβουλίου στην Πρώτη Διακρατική Διάσκεψη των Συμβαλλομένων Μερών της Σύμβασης για την απαγόρευση της χρήσης, της αποθήκευσης, της παραγωγής και της μεταφοράς ναρκών κατά προσωπικού και για την καταστροφή τους, η οποία διεξήχθη στο Ναϊρόμπι, Κένυα από τις 28 Νοεμβρίου έως τις 3 Δεκεμβρίου 2004,

- έχοντας υπόψη το άρθρο 103, παράγραφος 4, του Κανονισμού του,

Α. έχοντας υπόψη τη σαφή του πρόθεση να συνεισφέρει αποφασιστικά σε ένα κόσμο πραγματικά ελεύθερο από νάρκες, όπως αυτή εκφράστηκε κατά την ακρόαση της 16ης Ιουνίου 2005 που διεξήγαγε η Επιτροπή Ανάπτυξης και Διεθνούς Εμπορίου,

Β. επιβεβαιώνοντας την αποφασιστικότητά του να δώσει τέλος στα δεινά και τα θύματα που προκαλούν οι νάρκες κατά προσωπικού, οι οποίες σκοτώνουν και ακρωτηριάζουν χιλιάδες ανθρώπους κάθε χρόνο, κυρίως αθώους και ανυπεράσπιστους πολίτες, ιδίως δε παιδιά, και οι οποίες παρεμποδίζουν την οικονομική ανάπτυξη και ανοικοδόμηση, παρακωλύουν τον επαναπατρισμό των προσφύγων και των εκτοπισμένων εντός της χώρας, παραβιάζουν γενικώς τα βασικότερα ανθρώπινα δικαιώματα και επιφέρουν και άλλες σοβαρές συνέπειες για πολλά χρόνια μετά από την τοποθέτησή τους,

Γ. υπενθυμίζοντας ότι οι νάρκες ξηράς κατά προσωπικού συνιστούν σοβαρή απειλή κατά της μακροπρόθεσμης ανθρώπινης ασφάλειας όπου τοποθετούνται, λόγω των κοινωνικών, οικονομικών, περιβαλλοντικών και ανθρωπιστικών συνεπειών τους,

Δ. λαμβάνοντας υπόψη ότι τη Σύμβαση για την Απαγόρευση της Χρήσης, Αποθήκευσης, Παραγωγής και Μεταφοράς Ναρκών κατά Προσωπικού και για την Καταστροφή τους (γνωστή επίσης ως "Σύμβαση για την Απαγόρευση των Ναρκών") του 1997 έχουν επικυρώσει ή έχουν προσχωρήσει σε αυτή μέχρι τούδε 144 κράτη, ενώ την έχουν υπογράψει άλλα οκτώ κράτη· εκφράζοντας όμως την ανησυχία του για το γεγονός ότι 50 χώρες παραμένουν εκτός της Σύμβασης, μερικές εκ των οποίων είναι κράτη μέλη της ΕΕ και ανησυχώντας ειδικότερα για το ένα κράτος μέλος που δεν την έχει υπογράψει, ούτε επικυρώσει ούτε προσχωρήσει σε αυτήν,

Ε. λαμβάνοντας υπόψη ότι η τήρηση της Σύμβασης παραμένει ισχυρή, με 69 κράτη μέρη να έχουν ολοκληρώσει την καταστροφή των αποθεμάτων τους (έχουν καταστραφεί πάνω από 38,3 εκατομμύρια νάρκες), ενώ άλλα 13 βρίσκονται στο στάδιο της καταστροφής· λαμβάνοντας υπόψη ότι όλα τα κράτη μέρη που έχουν φτάσει στη λήξη της προθεσμίας για την καταστροφή των αποθεμάτων τους έχουν δηλώσει την επιτυχή ολοκλήρωσή της,

ΣΤ. λαμβάνοντας υπόψη ότι, παρά την πρόοδο αυτή, υπολογίζεται ότι εξακολουθούν να υπάρχουν αποθηκευμένα από 180 έως 185 εκατομμύρια νάρκες κατά προσωπικού, ενώ υπάρχουν ακόμη διάσπαρτες νάρκες ξηράς σε 83 χώρες του κόσμου, μεταξύ των οποίων σε 54 κράτη μέρη,

G. Ζ. λαμβάνοντας υπόψη ότι κάθε χρόνο σημειώνονται από 15000 έως 20000 νέα θύματα, τα περισσότερα εξ αυτών πολίτες και πολλά παιδιά, που προστίθενται στις εκατοντάδες χιλιάδες ατόμων ανά την υφήλιο που έχουν επιζήσει της έκρηξης νάρκης και χρήζουν περίθαλψης και συνδρομής για την υπόλοιπη ζωή τους· λαμβάνοντας υπόψη ότι στην τεράστια πλειοψηφία των χωρών που υποφέρουν από το πρόβλημα αυτό η υπάρχουσα δυνατότητα συνδρομής προς αποκατάσταση και επανένταξη των επιζησάντων στην κοινωνία παραμένει απελπιστικά ανεπαρκής,

Η. λαμβάνοντας υπόψη ότι η Σύμβαση απαιτεί από τα κράτη μέρη να εξασφαλίσουν την καταστροφή όλων των ναρκών κατά προσωπικού το αργότερο δέκα έτη μετά από τη θέση της σε ισχύ και ζητεί από όσα κράτη μέρη βρίσκονται σε θέση να το πράξουν, να βοηθήσουν στην επίτευξη του στόχου αυτού,

Θ. αναγνωρίζοντας συνεπώς τη σημασία της Πρώτης Διάσκεψης Αναθεώρησης των Κρατών Μερών της Σύμβασης που διεξήχθη στο Ναϊρόμπι (Κένυα) στις 29 Νοεμβρίου έως 3 Δεκεμβρίου 2004 ("Διάσκεψη Κορυφής του Ναϊρόμπι για ένα Κόσμο Χωρίς Νάρκες") και του Σχεδίου Δράσης που ενέκριναν τα κράτη μέρη κατά την εν λόγω Διάσκεψη,

Ι. λαμβάνοντας υπόψη ότι σήμερα οι περισσότερες διενέξεις είναι εσωτερικοί ή εμφύλιοι πόλεμοι και ότι, στο πλαίσιο αυτό, οι νάρκες ξηράς τοποθετούνται τόσο από κρατικές ένοπλες δυνάμεις όσο και από μη κρατικούς ένοπλους παράγοντες,

ΙΑ. αναγνωρίζοντας τις προσπάθειες και τις επιτυχίες όσον αφορά τη δέσμευση ενόπλων μη κρατικών ομάδων να απαγορεύσουν τη χρήση ναρκών ξηράς, επαναλαμβάνοντας ταυτόχρονα ότι αυτό δεν συνεπάγεται υποστήριξη ή αναγνώριση της νομιμότητας των ενόπλων μη κρατικών ομάδων ή των δραστηριοτήτων τους,

ΙΒ. λαμβάνοντας υπόψη ότι η διεθνής κοινότητα έχει την ηθική υποχρέωση να επιδιώξει τη δέσμευση όλων των εμπλεκόμενων σε διενέξεις μερών, τόσο κρατών όσο και μη κρατικών ενόπλων παραγόντων, να παύσουν τη χρήση των ναρκών κατά προσωπικού, ούτως ώστε να επιτευχθεί πραγματικά παγκόσμια απαγόρευση των απάνθρωπων αυτών όπλων· λαμβάνοντας υπόψη ότι η διεθνής κοινότητα, και ιδίως οι βασικοί παραγωγοί, εξαγωγείς και χρήστες του παρελθόντος, φέρουν την ηθική ευθύνη να προσφέρουν βοήθεια και πόρους για σχετικές με τις νάρκες δράσεις, πάνω και πέρα από τις νομικές υποχρεώσεις που απορρέουν από τη Σύμβαση,

ΙΓ. αναγνωρίζοντας τη διαδεδομένη χρήση ναρκών κατά οχημάτων σε τουλάχιστον 56 χώρες, με αποτέλεσμα να προκαλούνται μακρόχρονα ανθρωπιστικά προβλήματα σε χώρες όπως το Αφγανιστάν, η Αγκόλα, η Ερυθραία, η Αιθιοπία και το Σουδάν,

ΙΔ. επιβεβαιώνοντας και πάλι ότι όλα τα είδη συστημάτων κατά της εξουδετέρωσης των ναρκών έχουν ως στόχο το ανθρωπιστικό προσωπικό περισυλλογής των ναρκών και συνιστούν απειλή και κατά των πολιτών,

1. εκφράζει τη σοβαρή ανησυχία του για την επιζήμια και διαδεδομένη επίπτωση των ναρκών ξηράς και των μη εκραγέντων μηχανισμών επί των πολιτών και ιδίως των παιδιών·

2. καλεί όλα τα κράτη που δεν έχουν υπογράψει τη Σύμβαση να προσχωρήσουν σε αυτήν χωρίς καθυστέρηση και παροτρύνει όλα τα κράτη που την έχουν υπογράψει αλλά όχι επικυρώσει να το πράξουν πάραυτα·

3. καλεί όλα τα κράτη που έχουν πρόβλημα ναρκών και δεν έχουν επικυρώσει τη Σύμβαση ή δεν έχουν προσχωρήσει σε αυτήν να λάβουν όλα τα απαιτούμενα μέτρα προς ελάφρυνση των δεινών των πολιτών που διαμένουν σε περιοχές γεμάτες με νάρκες αρχίζοντας την περισυλλογή τους και παρέχοντας επαρκή συνδρομή στους επιβιώσαντες· τα καλεί επίσης να παρέχουν, σε εθελοντική βάση, πληροφορίες για να καταστούν αποτελεσματικότερες οι παγκόσμιες προσπάθειες για το πρόβλημα αυτό (εκθέσεις διαφάνειας όπως ορίζει το άρθρο 7 της Σύμβασης)·

4. καλεί τις ΗΠΑ να αναθεωρήσουν την ανακοίνωσή τους του Φεβρουαρίου 2004 ότι δεν θα προσχωρήσουν στη Σύμβαση και ότι θα διατηρήσουν τα 8,8 εκατομμύρια "έξυπνων" (αυτοκαταστρεφόμενων) ναρκών κατά προσωπικού προς χρήση σε οιοδήποτε μέρος της υφηλίου επ' αόριστον, καθώς και τα 1,2 εκατομμύρια "χαζών" (μη αυτοκαταστρεφόμενων) ναρκών κατά προσωπικού προς χρήση στην Κορέα μέχρι το 2010· καλεί περαιτέρω τις ΗΠΑ να μην επαναλάβουν την παραγωγή, εμπορία ή χρήση πυρομαχικών που εμπίπτουν στον ορισμό των ναρκών κατά προσωπικού βάσει της Σύμβασης, συμπεριλαμβανομένου του αποκαλούμενου συστήματος Spider· καλεί επίσης τις ΗΠΑ να παύσουν πάραυτα την αποστολή ναρκών κατά προσωπικού σε κράτη μέλη της ΕΕ και σε άλλες φιλικές χώρες· καλεί την Κίνα να αναθεωρήσει την εκ μέρους της παραγωγή ναρκών ξηράς και να καταστρέψει το κολοσσιαίο απόθεμα που διαθέτει (υπολογίζεται ότι ξεπερνά τα 100 εκατομμύρια νάρκες κατά προσωπικού), οι περισσότερες εκ των οποίων δεν διαθέτουν μηχανισμούς αυτοκαταστροφής, αυτοαπενεργοποίησης ή ανίχνευσης· καλεί τη Ρωσία να σταματήσει να χρησιμοποιεί νάρκες κατά προσωπικού στη διένεξη στην Τσετσενία και να αποσύρει τα αποθέματα που τυχόν εξακολουθούν να διαθέτουν οι δυνάμεις της στη Γεωργία και το Τατζικιστάν·

5. καλεί τα τρία εναπομένοντα κράτη μέλη της διευρυμένης Ευρωπαϊκής Ένωσης που δεν έχουν ακόμη επικυρώσει τη Συνθήκη ή που δεν έχουν προσχωρήσει σε αυτήν να το πράξουν χωρίς άλλη καθυστέρηση·

6. καλεί όλα τα κράτη μέρη να εφαρμόσουν απολύτως και ενδελεχώς το Σχέδιο Δράσης του Ναϊρόμπι, να επιτύχουν τους περί ανθρωπιστικών θεμάτων και αφοπλισμού στόχους της Σύμβασης κατά την περίοδο 2005-2009 και:

α) να επιταχύνουν την περισυλλογή ναρκών και να εξασφαλίσουν ότι τα υποφέροντα από τις νάρκες κράτη μέρη θα μπορέσουν να σεβαστούν τις 10ετείς προθεσμίες τους για την περισυλλογή όλων των κατά του προσωπικού ναρκών, που θα αρχίσουν να εκπνέουν το 2009·

β) να εκπληρώσουν το δικαίωμα να παράσχουν άμεση, επαρκή και κατάλληλη συνδρομή στους επιβιώσαντες από εκρήξεις ναρκών και στις οικογένειές τους·

γ) να παρέχουν εκτενείς ετήσιες εκθέσεις διαφάνειας, ως απαιτεί η Σύμβαση, και να περιλαμβάνουν σε αυτές πληροφορίες σχετικά με: θέματα συνδρομής των θυμάτων· τους επιδιωκόμενους στόχους και την πραγματική χρήση των ναρκών βάσει του άρθρου 3· τα μέτρα που λαμβάνονται για να εξασφαλιστεί ότι οι νάρκες claymore μπορούν να εκρήγνυνται μόνον με τηλεχειρισμό, καθώς και πληροφορίες για τα ξένα αποθέματα ναρκών κατά προσωπικού·

δ) να επιτύχουν συμφωνία όλων των κρατών μερών όσον αφορά την εφαρμογή των άρθρων 1, 2 και 3 της Σύμβασης — δεδομένου ότι αναφέρονται σε κοινές επιχειρήσεις, στις νάρκες κατά οχημάτων με ευαίσθητους πυροκροτητές και στις νάρκες που διατηρούνται προς εκπαίδευση και εξέλιξη —, και να εμμείνουν ιδίως στο ότι κάθε νάρκη που ενδέχεται να εκραγεί λόγω παρουσίας, εγγύτητας ή αφής ατόμου αποτελεί απαγορευμένη από τη Σύμβαση νάρκη κατά προσωπικού· τονίζει ιδιαίτερα ότι αυτό συμπεριλαμβάνει τα συστήματα εκπυρσοκρότησης με την επαφή σε σύρμα, με το κόψιμο σύρματος, με αισθητήρες κλίσης, με πυροκροτητές χαμηλής πίεσης, με συστήματα αποφυγής της εξουδετέρωσης και με παρεμφερείς πυροκροτητές·

ε) να εξελίξουν και να εγκρίνουν εθνικά εκτελεστικά μέτρα προς παρεμπόδιση και καταστολή απαγορευμένων από τη Σύμβαση δραστηριοτήτων, συμπεριλαμβανομένων των ποινικών κυρώσεων που απαιτεί το άρθρο 9 αυτής·

7. καλεί την Επιτροπή να ενσωματώσει στα αναπτυξιακά προγράμματα με τρίτες χώρες την προσχώρηση στη Σύμβαση και την τήρησή της, σε όσες περιπτώσεις οι νάρκες κατά προσωπικού παρεμποδίζουν την οικονομική και κοινωνική ανάπτυξη· καλεί τα κράτη μέλη να θεσπίσουν ειδικά κίνητρα για να προσχωρήσουν και να τηρήσουν τη Σύμβαση οι χώρες στις οποίες οι νάρκες κατά προσωπικού δεν επηρεάζουν άμεσα την οικονομική και κοινωνική ανάπτυξη·

8. καλεί τα κράτη μέλη που είναι και κράτη μέρη της Σύμβασης να πιέσουν για την ευρύτερη δυνατή ερμηνεία της έννοιας "νάρκης ξηράς κατά προσωπικού" ώστε να περιλάβει όλα τα είδη ναρκών ξηράς που μπορούν να εκραγούν άνευ προθέσεως, ανεξαρτήτως της τεχνικής κατηγορίας στην οποία εμπίπτουν ("κατά οχημάτων", "νάρκες ξηράς κατά προσωπικού")·

9. εκφράζει εκ νέου την άποψη ότι ένας "κόσμος χωρίς νάρκες" μπορεί να υλοποιηθεί εφόσον απαγορευθούν όλα τα είδη των ναρκών και όχι μόνον μερικά είδη ναρκών ξηράς· τονίζει ότι εδώ συμπεριλαμβάνονται όλα τα είδη ναρκών κατά οχημάτων· καλεί την ΕΕ και τα κράτη μέλη της να ηγηθούν των προσπαθειών για την επίτευξη αυτού του στόχου·

10. καλεί την ΕΕ να ενισχύσει την ευρωπαϊκή πρωτοπορία στον τομέα του παγκόσμιου αφοπλισμού, με στόχο να επαναληφθεί η επιτυχία της Σύμβασης και σε άλλους τομείς, ιδίως στον τομέα των ναρκών κατά οχημάτων, των πυρομαχικών διασποράς και των φορητών όπλων και του ελαφριού οπλισμού·

11. καλεί όλα τα κράτη μέρη με πρόβλημα ναρκών να εξασφαλίσουν ότι η δράση για τις νάρκες και η συνδρομή των θυμάτων περιλαμβάνονται στις εθνικές προτεραιότητές τους και, όπου αρμόζει, στα εθνικά, υποεθνικά και τομεακά αναπτυξιακά σχέδια και προγράμματα·

12. καλεί τα κράτη μέρη και την Επιτροπή να ενισχύσουν τη βοήθεια που παρέχουν προς κράτη μέρη σε κατάσταση ανάγκης, ιδίως προς βελτίωση και ενίσχυση της συνδρομής που παρέχεται σε άτομα που επέζησαν εκρήξεων ναρκών και στις οικογένειές τους, να εξασφαλίσουν την τήρηση των πρώτων προθεσμιών για την περισυλλογή ναρκών το 2009, να καταστρέψουν τα αποθέματα που εκπροσωπούν ιδιαίτερη πρόκληση λόγω του είδους ή των ποσοτήτων των προς καταστροφή ναρκών και των τοποθεσιών/συνθηκών αποθήκευσής τους, και να παράσχουν τη συνδρομή αυτή και σε περιοχές που ελέγχονται από μη κρατικές δυνάμεις·

13. καλεί όλους τους μη κρατικούς ένοπλους παράγοντες να υπογράψουν την "Υπόσχεση Δέσμευσης για Προσχώρηση στην Πλήρη Απαγόρευση των Ναρκών Ξηράς Κατά του Προσωπικού και για Συνεργασία σε σχετικές Δράσεις" στα πλαίσια της Geneva Call· παροτρύνει το Συμβούλιο και την Επιτροπή να συνεχίσουν τις προσπάθειές τους προς δέσμευση των μη κρατικών ενόπλων παραγόντων στον τομέα αυτόν·

14. ζητεί να διατεθούν περισσότεροι πόροι για την ανθρωπιστική περισυλλογή ναρκών, την καταστροφή αποθεμάτων, την εκπαίδευση όσον αφορά τους κινδύνους από τις νάρκες και την περίθαλψη, αποκατάσταση και κοινωνική και οικονομική επανένταξη των θυμάτων ναρκών σε περιοχές υπό τον έλεγχο μη κρατικών ενόπλων παραγόντων·

15. καλεί όλα τα κράτη που δύνανται να υποστηρίξουν από πολιτικής και διπλωματικής απόψεως την εργασία ειδικευμένων ΜΚΟ που έχουν σχέσεις με ένοπλες μη κρατικές δυνάμεις, όπως η Geneva Call και οι εθνικές εκστρατείες της Διεθνούς Εκστρατείας για την Απαγόρευση των Ναρκών Ξηράς·

16. καλεί τα κράτη στα οποία έχει ξεσπάσει εσωτερική διένεξη να διευκολύνουν το έργο τέτοιων ΜΚΟ· καλεί ιδιαίτερα την Κυβέρνηση της Κολομβίας να διευκολύνει επίσης τα προγράμματα ανθρωπιστικής περισυλλογής των ναρκών και τις σχετικές δραστηριότητες στο πλαίσιο τοπικών ή περιφερειακών ανθρωπιστικών συμφωνιών για χάρη των πολιτών· πιστεύει ότι η μη διευκόλυνση διαδικασίας επαλήθευσης προς ανθρωπιστική περισυλλογή των ναρκών συνιστά παραβίαση του ανθρωπιστικού πνεύματος της Σύμβασης·

17. χαιρετίζει τη δέσμευση της Ευρωπαϊκής Ένωσης να διαθέσει 140 εκατ. ευρώ κατά την περίοδο 2005-2007 στη νέα στρατηγική της για τη δράση όσον αφορά τις νάρκες· παροτρύνει την ΕΕ να εξασφαλίσει ότι οι πόροι αυτοί θα επικυρωθούν κατά τις ετήσιες αποφάσεις για τον προϋπολογισμό και ότι θα διατεθούν επαρκείς πόροι μετά το 2007·

18. καλεί τα κράτη μέρη να εξασφαλίσουν τη διαφάνεια όσον αφορά την υλοποίηση της Σύμβασης, ιδίως με τη συμμετοχή εθνικών κοινοβουλίων και γενικώς πολιτών·

19. καλεί τα κράτη μέρη, ιδίως όσα είναι κράτη μέλη της ΕΕ, να εξασφαλίσουν ότι η εκ μέρους τους χρηματοδότηση της περισυλλογής ναρκών θα διατεθεί εν μέρει στην ανάπτυξη εθνικού δυναμικού περισυλλογής ναρκών και ότι η σχετική συνδρομή θα συνεχιστεί μέχρις ότου καθαριστούν όλες οι περιοχές που είναι γνωστό — ή υπάρχουν υποψίες mdash; ότι έχουν ναρκοθετηθεί·

20. συνιστά επιπλέον να εξετάσει η ΕΕ το ενδεχόμενο να παράσχει οικονομική υποστήριξη σε κράτη που δεν έχουν προσχωρήσει στη Σύμβαση σε περίπτωση ανθρωπιστικής κατάστασης έκτακτης ανάγκης· επαναλαμβάνει ότι η υποστήριξη αυτή πρέπει να εξαρτάται από την αποδεδειγμένη πολιτική βούληση της χώρας παραλήπτη να κινηθεί προς την προσχώρηση·

21. καλεί την ΕΕ και τα κράτη μέλη της να θεσπίσουν κατάλληλη νομοθεσία που να απαγορεύει στους χρηματοπιστωτικούς οργανισμούς υπό τη δικαιοδοσία ή τον έλεγχό τους τις άμεσες ή έμμεσες επενδύσεις σε επιχειρήσεις που εμπλέκονται στην παραγωγή, την αποθήκευση ή τη μεταφορά ναρκών κατά προσωπικού και άλλων σχετικών και επίμαχων οπλικών συστημάτων, όπως πυρομαχικά διασποράς·

22. καλεί την ΕΕ και τα κράτη μέλη της να εξασφαλίσουν την τήρηση της νομοθεσίας που απαγορεύει τις επενδύσεις σε επιχειρήσεις που συμμετέχουν στην παραγωγή ναρκών κατά προσωπικού, δημιουργώντας αποτελεσματικούς μηχανισμούς ελέγχου και επιβολής κυρώσεων· θεωρεί ότι αυτό συνεπάγεται την υποχρέωση των χρηματοπιστωτικών οργανισμών να υιοθετήσουν πολιτική πλήρους διαφάνειας όσον αφορά τις επιχειρήσεις στις οποίες επενδύουν·

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών, στον Γενικό Γραμματέα του ΟΗΕ, στον Γενικό Γραμματέα του ΟΑΣΕ, στη Διεθνή Επιτροπή του Ερυθρού Σταυρού, στη Διεθνή Εκστρατεία για την Απαγόρευση των Ναρκών Ξηράς, στην Κοινοβουλευτική Συνέλευση Ίσης Εκπροσώπησης ΑΚΕ-ΕΕ, στις κυβερνήσεις και τα κοινοβούλια των Ηνωμένων Πολιτειών της Αμερικής, της Ρωσικής Ομοσπονδίας και της Λαϊκής Δημοκρατίας της Κίνας, στον Πρόεδρο της Διάσκεψης Κορυφής του Ναϊρόμπι για έναν Κόσμο χωρίς Νάρκες, στην Αφρικανική Ένωση και στο Παναφρικανικό Κοινοβούλιο.

--------------------------------------------------